12.6.2023
RO
Jurnalul Oficial al Uniunii Europene
C 204/5
Potrivit cadrului propus, avizele colegiului, pe lângă acordul sau dezacordul față de anumite decizii în materie de supraveghere, pot include și condițiile și recomandările pe care colegiul le consideră necesare pentru atenuarea eventualelor deficiențe ale CPC în ceea ce privește gestionarea riscurilor (7).
BCE consideră binevenit regulamentul propus, întrucât permite membrilor colegiului să precizeze considerațiile care le justifică votul și să indice preocupările rămase.
Pentru a îmbunătăți în continuare procedura de vot, membrii colegiului ar trebui de asemenea să fie încurajați să își motiveze votul în procedura de emitere a avizului colegiului, pentru a permite autorității competente a CPC să beneficieze mai mult de diferitele perspective ale membrilor colegiului într-un aviz al colegiului.
În sfârșit, BCE susține obligația de motivare propusă, potrivit căreia autoritatea competentă a CPC explică pe deplin în decizia sa orice devieri semnificative de la avizul colegiului (8).
BCE consideră că aceste propuneri de măsuri vor spori implicarea continuă a colegiului și vor contribui la asigurarea faptului că activitatea de supraveghere a CPC sprijină un angajament efectiv al tuturor autorităților relevante și beneficiază de perspectivele acestora.
BCE susține dispoziția din regulamentul propus care impune membrilor colegiului să contribuie mai mult la desfășurarea procesului de examinare anuală și sugerează că o astfel de contribuție nu ar trebui să se limiteze doar la stabilirea frecvenței și gradului de detaliu ale examinării anuale, ci ar trebui să abordeze și prioritățile de fond în materie de supraveghere ale acestei examinări.
1.1.2.
Cooperare în echipele comune de supraveghere (ECS) BCE sprijină pe deplin intenția care a stat la baza propunerii, și anume de a introduce ECS în supravegherea CPCurilor din UE autorizate.
Îmbunătățirea implicării membrilor colegiului în procesul supravegherii continue – în special în ceea ce privește examinarea desfășurării procedurilor aplicabile în lipsa unei obiecții, inspecțiile la fața locului și în contextul procesului de examinare anuală – este un pas în direcția întăririi supravegherii la nivelul Uniunii.
Aceasta îi va ajuta pe membrii colegiului să dobândească o înțelegere comună mai aprofundată a principalelor evoluții care afectează riscurile și gestionarea riscurilor CPC-urilor, îmbunătățind astfel eficiența și eficacitatea dialogului dintre autoritățile competente ale CPC-urilor și membrii colegiului la nivelul Uniunii.
De asemenea, va permite punerea în comun a resurselor autorităților competente ale CPC-urilor și ale colegiilor, ceea ce va contribui în continuare la îmbunătățirea raportului cost-eficacitate al supravegherii CPC-urilor din UE, în beneficiul atât al autorităților naționale competente, cât și al membrilor colegiului.
Cu toate acestea, BCE nu consideră necesară instituirea unui nou organism de supraveghere în acest scop, întrucât aceasta poate conduce la o complexitate instituțională sporită.
Pentru a asigura proporționalitatea, BCE propune utilizarea cooperării existente ca parte a cadrului colegiului.
În acest sens, BCE sugerează alocarea către colegiu a sarcinilor preconizate ale ECS, ca activități de supraveghere comune, cu participarea voluntară a membrilor colegiului, în conformitate cu principiul „fără obligativitate și fără interdicții”.
În cazul în care niciun membru al colegiului nu se oferă voluntar într-o activitate de supraveghere comună împreună cu autoritatea competentă, aceasta presupune ca autoritatea competentă să își asume singură această sarcină.
În vederea integrării activităților de supraveghere comune în procesele existente ale colegiului, BCE sugerează adăugarea unui element suplimentar în raportul autorităților competente ale CPC-urilor privind procesul de examinare anuală (9), și anume un plan de activități de supraveghere comune în următoarea perioadă de examinare anuală.
În plus față de atribuțiile ECS în temeiul regulamentului propus, BCE propune și activități de supraveghere comune referitoare la contribuțiile la procedura aplicabilă în lipsa unei obiecții legată de aprobarea modificărilor în modelele de marjă ale CPC, precum și la desfășurarea examinării și evaluării anuale efectuate de autoritatea competentă a CPC din UE (10).
Activitățile de supraveghere comune ar trebui să includă și potențiale exerciții documentare ca instrument suplimentar pentru evaluările cooperative ale riscurilor și procedurilor de gestionare a riscurilor aferente CPC.
Pentru a permite participarea efectivă a tuturor autorităților, inclusiv a colegiului, la procedurile aplicabile în lipsa unei obiecții, BCE propune extinderea respectivului calendar de evaluare (a se vedea punctul 3.2 de mai jos).
(7) (8) (9) (10)
A se vedea articolul 1 punctul 12 din regulamentul propus, care introduce un nou articol 17b alineatul (2) litera (c) în EMIR.
A se vedea articolul 1 punctul 12 din regulamentul propus, care introduce un nou articol 17b alineatul (3) în EMIR.
A se vedea articolul 1 punctul 16 din regulamentul propus.
A se vedea articolul 1 punctul 16 din regulamentul propus, care modifică articolul 21 din EMIR.